Kim Behnke (FP), 1998-11-24:
Hvis skatteministeren på et tidspunkt kommer til USA og bliver spurgt, hvordan det nu er med skatten i Danmark, og så fortæller, at vi betaler 50 pct. i gennemsnitlig indkomstskat, vil de fleste amerikanere tro, at man på grund af sprogforviklingen har sagt 15 pct., for amerikanerne synes, at 15 pct. i indkomstskat, som er den føderale skat,
er alt, alt for høj.
Hvis en sådan amerikaner skal lokkes til Danmark for at udføre et arbejde, hvad enten det er som forsker eller som topmedarbejder i en virksomhed, er det fuldstændig umuligt at beregne et realistisk lønniveau, hvis vedkommende skal aflevere 60 pct. eller mere i marginalskat.
Spørger man så, hvorfor vi betaler så meget i skat i Danmark, ja, så er svaret, at det er, fordi vi har en fantastisk offentlig service.
Den er nu ikke mere fantastisk, end at vi har en overdødelighed for kræftpatienter, der er højere end i et land som Polen, så det er ikke så fantastisk, at vi betaler så meget i skat, men det er jo det, der er forklaringen.
Disse folk, som kommer til det danske samfund og deltager i en forskningsopgave eller i en løsning af konkrete arbejdsopgaver, har svært ved at forstå, hvorfor de gennem denne høje skat skal bidrage til dette såkaldte velfærdssamfund, for det er jo ikke et velfærdssamfund, som de har tænkt sig at blive i eller blive pensioneret i eller på anden måde nyde godt af.
Det er nok også begrænset, hvor tit de går på det lokale folkebibliotek eller deltager i folkedans eller mavedans i den lokale LOF-afdeling.
De kan ikke forstå, hvorfor de skal betale så meget i skat, og det kan vi heller ikke.
Derfor støttede vi, da man i sin tid sagde: O.k., personerne kommer til Danmark, er her i en åremålsbestemt periode og udfører en konkret opgave, og hvad enten det er inden for forskning eller som topmedarbejder i en virksomhed, skal de have en mulighed for at slippe billigere i skat, og man fandt så frem til, at denne 25 pct.s bruttoskat var et fair niveau.
Siden da er der ikke alene sket det, at ordningen har været en stor succes, den er blevet brugt af mange, og det kan det danske samfund nok i længden være tilfreds med, men der er også sket det, at lige præcis inden for IT-området, hvad enten det gælder forskere eller andre, har vi i øjeblikket en katastrofal mangel på folk.
Branchen skønner selv, at det er mellem 20.000-40.000, der mangler i Danmark, og imens laller den danske ungdom rundt og vil hellere være børnehavepædagoger og andre ting, fordi deres folkeskolelærer har sagt, at det er meget vigtigt, at man arbejder med mennesker, mens vi så altså mangler de her 20.000-40.000 mennesker i IT-branchen.
Undervisningsministeriets bud på det er at starte nogle nye IT-uddannelser op.
I bedste fald kan de resultere i mellem 1.000-1.500 nye kandidater på højt niveau.
Det løser jo ikke problemet, og derfor vil det danske samfund i morgen og i overmorgen og i 1999 og i år 2001 få brug for at importere i tusindvis af IT-medarbejdere for en kortere eller længere periode, men de folk får vi jo altså ikke til at tage beskæftigelse i Danmark, hvis de bliver præsenteret for skatteministerens marginalskatter.
Vi er nødt til at give dem forhold, som gør, at de overhovedet er interesseret i at komme til Danmark og ikke på forhånd siger: Vorherre bevares, vi søger beskæftigelse i Indien eller i USA eller i Frankrig eller andre steder, hvor det er mildere skattevinde, der blæser.
Derfor er vi nødsaget til at gøre det her, og derfor er vi nødsaget til at vedtage indholdet af det beslutningsforslag, som Venstre, De Konservative og CD har fremsat.
Ambitionen må nu være, at det lovforslag, der ligger fra ministeren, og det beslutningsforslag, der ligger fra Venstre, De Konservative og CD, bliver fusioneret, sådan at når vi når frem til en anden og en tredje behandling, har vi et forslag, som ikke bare er et her og nu-svar, men som faktisk også er et forslag, der tager højde for, at vi står foran et kæmpe problem, hvis vi ikke får tilført Danmark højt kvalificerede IT-medarbejdere i de kommende år. I stedet for, at vi, når dette problem er konstateret og det er blevet et stort problem, så skal til at reparere på det, er det vores opfattelse, at skatteministeren skulle udvise så meget fremsyn og vision og visdom, at vi får det her på plads på nuværende tidspunkt, og det vil selvfølgelig få Fremskridtspartiets fulde opbakning.